Începînd, sub titlul Mari figuri ale teatrului romînesc din 
trecut, publicarea unor note şi amintiri despre marii noștri actori 
de odinioară, pe care i-am văzut jucînd, i-am cunoscut şi cu 
mulți dintre ei am colaborat, urmăresc nu întocmirea unor por- 
trete literare, ci le-aş numi, mai degrabă — tehnice. 

Pentru o epocă în care înregistrarea magnetofonului sau 
a cinematografului lipsea sau nu era răspîndită, prezentarea ma- 
rilor actori în înfăţişarea lor fizică, în creaţiile lor, în metode 
de creaţie şi procedee plastice de alcătuire a rolurilor, socot că 
nu ar fi inutilă. Acolo unde însemnările sînt mai sumare sau 
modelele mai puţin bogate s-a preferat o prezentare mai modestă 
unei invenţii aproximative pentru împlinirea impresionantă a 
portretului. S-a urmărit, în primul rînd, adevărul, și el nu a fost 
jertfit nici unei ambiţii, de nici un fel 

parținînd generației din care făceau parte Nottara, Ion Niculescu, 
Paul Gusty, Aristizza Romanescu, Ion Petrescu a fost unul dintre 
cei mai mari actori realiști romîni de la sfîrșitul celui de-al XIX-lea 
şi începutul celui de-al XX-lea veac. Concludentă, pentru puterea cu care se impu- 
nea spectatorilor săi, este următoarea întîmplare, petrecută în 1929, la București : 
avea loc congresul criticii dramatice internaționale. Eram vecin de scaun, la unul 
dintre spectacolele date în cinstea congresiştilor, cu marele critic dramatic german 
Bernhardt Diebold din Frankfurt pe Main. Se reprezenta Hamlet. Nenea Iancu — 
cum i se spunea în teatru lui Ion Petrescu — juca rolul Primului actor (pe care-l 
deținea de pe vremea lui Grigore Manolescu). De îndată ce a intrat în scenă și a 
spus primele fraze, Diebold a fost cuprins de o agitaţie specială, ca în fața unui 
mare eveniment. Mi-a strîns braţul şi m-a întrebat în şoaptă : 

— Cine e actorul acesta ? E o personalitate artistică de talie europeană! 

După spectacol, a ţinut să-l cunoască pe Nenea Iancu, căruia i-am tălmăcit 
copleșitoarele complimente ale criticului german. Apoi, în seara aceleiași zile, Die- 
bold mi-a schițat o analiză a jocului actorului romîn. Remarcase — ceea ce de altfel 
simțisem și noi, dar aşezam mai greu în formulă pregnantă — al doilea plan, de 
mare cuprindere omenească, de dincolo de patosul obișnuit, profesional, al rolului, 
plan pe care-l intuise Nenea Iancu și pe care-și proiectase întreaga creaţie. Era 
vorba nu numai derealizarea actoricească a monologului care revine Actorului din 
piesă, dar şi de simpatia, solicitudinea, înțelegerea şi ajutorul pe care acest per- 
sonaj le aduce frămîntatului Hamlet, trăsături latente în partitura actorului care-l 
interpretează pe Actor, şi pecare— cu o intuiţie ce nu mă sfiesc a o numi genială 
— Ion Petrescu le realizase. Această uriașă intuiție era taina marii sale persona- 
lităţi artistice ; ea era aceea care-l ajuta să creeze, cu o remarcabilă autenticitate, 
rolurile cele mai felurite — de la întregul repertoriu romînesc (Caragiale, Haşdeu, 
Delavrancea, Davila) pînă la marea dramă universală clasică şi modernă (de la 
Shakespeare la Brieux). 

De statură mijlocie, masiv, cu un cap rotund în care se aprindeau, sub 
dogoarea unei puternice simţiri, doi ochi mari negri, Iancu Petrescu era mult mai 
ajutat decît Nottara să se ascundă sub grimă, aș scrie, de banalitatea chipului său. 
Puternicele caracteristici ale feţei, care erau la Nottara nasul și buza de jos, nu 
existau la el, îngăduindu-i să nu fie uşor recunoscut. Ceea ce însă avea stăruitor 
expresiv, cu un timbru între puternică sonoritate şi deosebită mlădiere pe senti- 
mentele de exprimat, era vocea, pe care o miînuia cu o artă și o abilitate unice. 
În Moghilă, de pildă, sau în Spătarul Dragomir, dispăreau fără urmă tonurile tără- 
gănate, lente, cu care, între prostie şi versatilitate, Iancu Petrescu își construia 
personajele caragialeşti. Erau vocale deschise şi apăsate şi sfirşituri de cuvînt, 
subliniate şi în rolurile eroice ale lui nenea Jancu, dar altfel rostite şi emise. Era 
o artă mare, care-i aparținea. Interpretînd roluri din cadrul acelorași categorii 
sociale — ţăranii din piesele romiînești şi cel din Brindușa de Brieux, de pildă 
—, acest foarte mare actor ştia să distingă şi să sugereze grupările etnice cărora 
le aparțineau rolurile respective. 

Iancu Petrescu se pricepea să călătorească în timpul şi spaţiul personajelor 
cărora le dădea viaţă şi să extragă nota specifică din epocile cele mai deosebite 
şi literaturile cele mai variate. Precizia cu care îşi contura rolul — înviindu-l în 
datele și coordonatele dăruite de autor, de epocă, de costum — era uimitoare. 
În varietatea aceasta nesfîrşită, el era în permanenţă convingător, asimilat piesei, 
transformat de rol, reînviat. Proteismul marelui actor, care îi dăruia aceeași autenti- 
citate în dramă ca și în comedie, acţiona ca un mecanism de precizie în fiecare 
realizare a lui, în așa fel încît butada unui mare al său coleg de generaţie, 
Paul Gusty, cuprinde, pe lingă glumă, o doză de adevăr: la o repetiţie, acesta, 
încîntat de tiparul just găsit de Iancu Petrescu personajului pe care îl întruchipa, 
i-a strigat peste rampă o frază atotgrăitoare pentru marea intuiţie şi putere de 
sugestie a actorului : „Dacă te-ai îmbrăca în rochiile Ofeliei, Iancule, şi ai ieși pe 
scenă, n-ar rîde nimeni !“ Fireşte, caracterizarea darurilor lui Iancu Petrescu era 
dusă la absurd, dar cuprindea un fond de adevăr. 

O mare conştiinţă profesională întovărăşea această personalitate artistică. 
Închinat cu totul artei sale, Iancu Petrescu o slujea prin exactitate şi muncă asiduă. 
Venea în cabină cu două ceasuri înainte de începerea spectacolului, unde — pentru 
a cîta oară ? — îşi repeta rolul. Dar devotamentul său profesional avea şi un sens 
mai profund : sub regimurile trecute, într-o epocă încă vitregă pentru actori, else 
confunda cu lupta pentru a impune social dreptatea și demnitatea breslei din care 
făcea parte. A fost totdeauna alături de colegii săi, în dreptele lor revendicări. 

Pentru cei care l-au văzut jucînd, Ion Petrescu rămîne o figură de neuitat a 
teatrului romiînesc din trecut. 

